Document ID: 32006D0316

KOMISIJAS LĒMUMS
(2006. gada 28. aprīlis)
par kādā apgabalā pavadītu dienu piešķiršanu Apvienotajai Karalistei, Dānijai un Vācijai saskaņā ar Padomes Regulas (EK) Nr. 51/2006 IIA pielikuma 8.1. punkta h) apakšpunktu
(izziņots ar dokumenta numuru K(2006) 1714)
(Autentisks ir tikai teksts angļu, dāņu un vācu valodā)
(2006/316/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 2005. gada 22. decembra Regulu (EK) Nr. 51/2006, ar ko 2006. gadam nosaka zvejas iespējas un ar tām saistītus nosacījumus konkrētiem zivju krājumiem un zivju krājumu grupām, kuri piemērojami Kopienas ūdeņos un attiecībā uz Kopienas kuģiem - ūdeņos, kur nepieciešami nozvejas ierobežojumi (1), un jo īpaši tās IIA pielikuma 8.1. punkta h) apakšpunktu,
tā kā:
(1)
Regulas (EK) Nr. 51/2006 IIA pielikuma 8.1. punkta h) apakšpunktā paredzēts īpašs nosacījums, kas rosina dalībvalstis izstrādāt sistēmas zvejas atļauju automātiskai apturēšanai par izdarītiem pārkāpumiem.
(2)
Pamatojoties uz dalībvalstu pieprasījumiem, minētā īpašā nosacījuma piemērošana ļauj no 2006. gada 1. februāra līdz 2007. gada 31. janvārim piešķirt konkrētu skaitu dienu, ko kādā Kopienas apgabalā pavada zvejas kuģi, uz kuru klāja ir traļi, dāņu vadi vai līdzīgi zvejas rīki, izņemot rāmju traļus, kuru linuma acu izmērs ir vienāds vai lielāks par 120 mm, kā tas noteikts IIA pielikuma 4. punkta a) apakšpunkta v) daļā.
(3)
Apvienotā Karaliste, Dānija un Vācija ir iesniegušas pieprasījumu un sniegušas informāciju par sistēmu, ko zvejas atļauju automātiskai apturēšanai par izdarītiem pārkāpumiem piemēro zvejas kuģiem, uz kuru klāja ir minētie zvejas rīki.
(4)
Ņemot vērā sniegto informāciju, jāatļauj Apvienotajai Karalistei, Dānijai un Vācijai piešķirt zvejas kuģiem, uz kuru klāja ir Regulas (EK) Nr. 51/2006 IIA pielikuma 4. punkta a) apakšpunkta v) daļā minētie zvejas rīki, konkrētu skaitu dienu, kas pavadītas kādā apgabalā saskaņā ar minētā pielikuma 8.1. punkta h) apakšpunktā paredzēto īpašo nosacījumu,
IR PIEŅĒMUSI ŠO LĒMUMU.
1. pants
Ņemot vērā Regulas (EK) Nr. 51/2006 IIA pielikuma 4. punkta a) apakšpunkta v) daļu un 8.1. punkta h) apakšpunktu, zvejas kuģi, kas peld ar Apvienotās Karalistes, Dānijas un Vācijas karogu un uz kuru klāja ir traļi, dāņu vadi vai līdzīgi zvejas rīki, izņemot rāmju traļus, kuru linuma acu izmērs ir vienāds vai lielāks par 120 mm, izmanto piešķirtās dienas, kas paredzētas IIA pielikuma 8.1. punkta h) apakšpunktā un 13. punkta I tabulas atbilstošajā rindā.
2. pants
Kuģis, kam atbilstīgi 1. pantam piešķirts konkrēts skaits dienu, nedrīkst nodot minētās dienas citam kuģim, izņemot gadījumus, kad:
a)
saņēmēja kuģis izmanto tikai zvejas rīkus, kuru linuma acu izmērs ir lielāks par 120 mm;
b)
ir izpildīti Regulas (EK) Nr. 51/2006 IIA pielikuma 14. un 15. punktā minētie nosacījumi.
3. pants
Šis lēmums ir adresēts Lielbritānijas un Ziemeļīrijas Apvienotajai Karalistei, Dānijas Karalistei un Vācijas Federatīvajai Republikai.
Briselē, 2006. gada 28. aprīlī

Labels: 18
6